Du har ret i, at det ikke er et klassisk spørgsmål i almen praksis. Mit svar må basere sig på de mange patienter, jeg har set gennemgå forskellige udfordringer, og deres kroppes reaktion på dem. Heldigvis er kroppen helt fantastisk til at gendanne skader. Vores celler er den mest avancerede og elegante opfindelse. For eksempel har vi hele tiden celler omkring vores knogler, der nedbryder en smule af knoglen, mens andre celler opbygger den. Og hvis knoglen er blevet skadet, eller der i en periode har manglet byggesten til cellerne, vil de gå i fuld gang med at reparere skaderne igen, så snart der er byggesten nok til rådighed. En hel del af vores vitaminer er desuden depotvitaminer, som vi gemmer i lang tid, selv om vi ikke indtager noget. Andre vitaminer gemmer sig ikke i depoter og skal indtages mere regelmæssigt. Kroppen lukker ned Kroppen vil reagere ved at prioritere de mest livsvigtige organer først og lukke ned for det, der ikke er livsnødvendigt, hvis udeblivelsen af mad og væske fortsætter længe nok. For eksempel vil man tabe en del hår, og neglene vil begynde at flække. Når man ikke har fået protein i noget tid, er der ikke byggesten til musklerne, og kroppen vil begynde at nedbryde muskelvæv for at få protein. Du risikerer altså at komme markant slappere hjem fra sådan en ekspedition, end da du rejste, selv om du var meget fysisk aktiv undervejs. Men muskelvævet kan genopbygges, når du igen indtager den rette mængde føde. Hvis man har sultet i meget lang tid, er der et livsfarligt fænomen, der hedder refeeding syndrom, hvor kroppen kan komme i krise, hvis man pludselig får almindelig føde efter en lang sultperiode. Refeeding syndrom blev første gang beskrevet ved behandlingen af befriede fanger fra 2. verdenskrigs koncentrationslejre, hvor nogle fanger besvimede og blev syge, da de fik mad. Det er forskydningen i sukker- og saltbalancen, der giver problemer, når man pludselig får større mængder af den næring, som kroppen har manglet. På overarbejde Hårtab og skøre negle sker i øvrigt også for mange kvinder i perioden efter en fødsel. Måske er det hormonelt betinget, men gravide kvinders celler har også været på overarbejde, og der er skabt et barn ud af alle celledelingerne og cellevæksten. Hos gravide er der i hvert fald fuld gang i brugen af de byggesten, der er i kroppen. Så ja. Der er ingen tvivl om, at ekstreme ekspeditioner og tilstande ikke går ubemærket hen over kroppen. Men den er fantastisk og evner for de flestes vedkommende formentlig at genopbygge det beskadigede. Rigtig god fornøjelse med tv-kiggeriet. Min mand og datter sidder også klistret til skærmen, når der er "Alene i vildmarken".